उदयपुर। जिला ट्रेजरी में संविदा पर कार्यरत मोती चौहट्टा स्थित भैंसरोडगढ़ की हवेली क्षेत्र निवासी युवती को अश्लील फब्तियां कसने व अपहरण की धमकियां देकर आत्महत्या के लिए मजबूर करने के आरोपी युवक को मंगलवार को घंटा घर थाना पुलिस ने गिरफ्तार कर लिया। युवती ने 25 मार्च को अपने घर में फांसी लगा ली थी।
घंटाघर थाना पुलिस ने बताया कि पूनम (23) पुत्री सीताराम जीनगर को मानसिक रूप से प्रताड़ित कर आत्महत्या पर मजबूर करने के आरोपी भैंसरोडगढ़ की हवेली निवासी आबिद पुत्र रशीद मोहम्मद को गिरफ्तार कर एसीजेएम-1 कोर्ट में पेश किया गया। अदालत ने आबिद को न्यायिक हिरासत में भेजने के आदेश दिए। सीता राम ने उनकी पुत्री को आत्महत्या करने के लिए मजबूर करने की रिपोर्ट 26 मार्च को दर्ज कराई थी। तब से आबिद घर व मोहल्ले से फरार था।
आरोपी ने फरारी के दौरान अग्रिम जमानत लेने का प्रयास किया था। उसकी अग्रिम जमानत की अर्जियां जिला एवं सत्र न्यायालय व राजस्थान हाईकोर्ट, जोधपुर ने खारिज कर दी गई थीं। पुलिस के जांच अधिकारी ने बताया कि आबिद तीन साल से पूनम को परेशान कर रहा था।
युवती की मौत के बाद परिजनों ने उसके हाथ का लिखा सुसाइड नोट पुलिस के हवाले कर दिया था। पत्र में युवती ने आरोपी के खिलाफ धमकियां देने, अश्लीलता भरे फिकरे कसने, अपहरण की धमकी देने व सामाजिक एवं मानसिक तौर पर प्रताड़ित करने के आरोप लगाए थे। पुलिस ने सुसाइड नोट की जांच हैंड राइटिंग एक्सपर्ट से करा ली थी। रिपोर्ट में वह नोट युवती द्वारा लिखे जाने की पुष्टि हो गई।
hin_Deva hin_Deva hin_Deva hin_Deva